KIRJALLINEN KYSYMYS E-3020/00

esittäjä(t): Lord Inglewood (PPE-DE) komissiolle

(26. syyskuuta 2000)

Aihe: Ammoniumnitraatin tuontia koskevat polkumyyntitullit

Ottaako komissio huomioon EU:n maanviljelijöille koituvan haitan ja Euroopan yhteisön perustamissopimuksen 33 artiklassa esitetyt yhteistä maatalouspolitiikkaa koskevat vaatimukset, jos se jatkaa polkumyyntitullien asettamista Puolasta ja Ukrainasta tuotavalle ammoniumnitraatille?

Pascal Lamyn komission puolesta antama vastaus

(26. lokakuuta 2000)

Polkumyyntitoimenpiteiden käyttöönoton yhtenä edellytyksenä on, että yhteisön etuun liittyvät tekijät on tutkittu. Polkumyynnin perusasetuksen (EY) N:o 384/96(1) säännösten mukaan yhteisön toimielinten on arvioitava asianomaisten taloudellisten toimijoiden (eli yhteisön tuotannonalan, käyttäjien ja kuluttajien) taloudellinen tilanne. Vaikka vahingollista polkumyyntiä todettaisiin esiintyvän, toimenpiteitä ei oteta käyttöön, jos on olemassa yhteisön etuun liittyviä pakottavia syitä olla ottamatta niitä käyttöön eli jos ennakoitavissa olevat taloudelliset haitat olisivat kohtuuttomat verrattuna toimenpiteistä todennäköisesti saatavaan hyötyyn. Kyseessä olevassa menettelyssä olisi siten tässä yhteydessä tarkasteltu toimenpiteiden mahdollisia vaikutuksia maanviljelijöihin ja otettu asianmukaisesti huomioon kaikkien asianosaisten taloudelliset edut. Menettelyn yhteydessä ei kuitenkaan tehty päätelmiä, jotka osoittaisivat toimenpiteiden käyttöönoton olevan ristiriidassa Euroopan yhteisön perustamissopimuksen 33 artiklan (ent. 39 artikla) kanssa.

Kun tämä ammoniumnitraattia koskeva polkumyyntitutkimus oli pantu vireille, komissio lähetti asiaa koskevat kyselylomakkeet muun muassa Euroopan viljelijäjärjestöille. Kyselyyn ei kuitenkaan saatu vastauksia. Tästä syystä komissio päätteli alustavasti, että sellaisia pakottavia yhteisön etuun liittyviä syitä ei ollut, joiden perusteella väliaikaisten toimenpiteiden käyttöönotosta olisi luovuttava. Parhaiden käytettävissään olevien tietojen perusteella komissio päätteli alustavasti, että lannoitteiden osuus maanviljelijöiden kokonaistuotantokustannuksista on vähäinen, mistä syystä ammoniumnitraatin hintojen kohoamisesta maanviljelijöille mahdollisesti aiheutuvat haitat ovat todennäköisesti pienemmät kuin ne myönteiset vaikutukset, jotka ovat saavutettavissa vahingollisen polkumyynnin vastaisilla toimenpiteillä.

Sen jälkeen kun väliaikaiset toimenpiteet oli otettu käyttöön, Englannin ja Walesin maanviljelijöitä edustava National Farmers Union (NFU) ilmoittautui ja esitti näkemyksensä asiasta. NFU osallistui komission järjestämään erityiseen kuulemistilaisuuteen ja toimitti sen jälkeen komissiolle tietoja lannoitteiden merkityksestä maanviljelijöiden tuotantokustannuksissa. Näitä tietoja tarkastellaan parhaillaan.

Komissio lähettää suoraan arvoisalle parlamentin jäsenelle ja parlamentin pääsihteeristölle yksityiskohtaisen selvityksen polkumyyntimenettelyjen teknisistä yksityiskohdista.

(1) Neuvoston asetus (EY) N:o 384/96, annettu 22 päivänä joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta, EYVL L 56, 6.3.1996, asetus sellaisena kuin se on viimeksi muutettuna 27 päivänä huhtikuuta 1998 annetulla asetuksella (EY) N:o 905/98, EYVL L 128, 30.4.1998.